b'\n_START_ARTICLE_\nEmmy Heim\n_START_PARAGRAPH_\nEmilie "Emmy" Heim (10. syyskuuta 1885 Wien \xe2\x80\x93 13. lokakuuta 1954 Toronto) oli it\xc3\xa4valtalaissyntyinen, vuonna 1951 Kanadan kansalaisuuden saanut taidemusiikin laulaja, \xc3\xa4\xc3\xa4nialaltaan sopraano. _NEWLINE_Heim sai varhaisimman musiikinopetuksensa \xc3\xa4idilt\xc3\xa4\xc3\xa4n; jo seitsem\xc3\xa4n vuoden i\xc3\xa4ss\xc3\xa4 h\xc3\xa4n lauloi Franz Schubertin yksinlauluja. H\xc3\xa4n opiskeli Wieniss\xc3\xa4 kolmentoista vuoden ajan Frances M\xc3\xbctterin johdolla ja teki debyyttins\xc3\xa4 yksinlaulujen esitt\xc3\xa4j\xc3\xa4n\xc3\xa4 Wieniss\xc3\xa4 vuonna 1911. Ensimm\xc3\xa4isen maailmansodan aikana Heim kiersi Saksassa, It\xc3\xa4valta-Unkarissa sek\xc3\xa4 Puolassa ja lauloi sotilaille. Ensimm\xc3\xa4isen avioliittonsa Heim solmi vuonna 1915 kirjailija Emil Alphons Rheinhardtin kanssa. Miehens\xc3\xa4 kautta h\xc3\xa4n p\xc3\xa4\xc3\xa4si tutustumaan Rainer Maria Rilkeen ja Hugo von Hofmannsthaliin. Ensimm\xc3\xa4isen avioliiton p\xc3\xa4\xc3\xa4tytty\xc3\xa4 Heim meni uusiin naimisiin arkkitehti Franz Singerin kanssa._NEWLINE_Heim tulkitsi Schubertin, Robert Schumannin ja Hugo Wolfin yksinlaulujen ohella my\xc3\xb6s modernimpaa ohjelmistoa. H\xc3\xa4nen tuttaviensa joukossa olivat Alban Berg, Arnold Sch\xc3\xb6nberg ja Igor Stravinski. Vuonna 1930 Heimin asuinpaikkana oli Englanti, jossa h\xc3\xa4n oli debytoinut vuonna 1929. Ennen It\xc3\xa4vallan joutumista natsimiehityksen alaiseksi Heim piti kes\xc3\xa4isin studiota Salzburgissa. Vuodesta 1934 l\xc3\xa4htien h\xc3\xa4n vietti v\xc3\xa4hint\xc3\xa4\xc3\xa4n kolmasosan vuodesta Kanadassa. H\xc3\xa4n tapasi Montrealissa Ernest MacMillanin. Kanadan-ensiesiintymisens\xc3\xa4 h\xc3\xa4n teki Toronton Hart House Theatressa 16. lokakuuta 1934. H\xc3\xa4n opetti The Royal Conservatory of Musicissa, Torontossa ja piti resitaaleja Montrealissa sek\xc3\xa4 Massachusettsin Cambridgessa. _NEWLINE_Toisen maailmansodan ajan Heim vietti Englannissa ja muun muassa lauloi Punaisen Ristin sairaaloissa. H\xc3\xa4n oli vierailevana luennoitsijana Oxfordin ja Cambridgen yliopistoissa. Vuonna 1946 Heim muutti vakituisesti asumaan Kanadaan, jossa h\xc3\xa4n toimi opetusteht\xc3\xa4viss\xc3\xa4 The Royal Conservatory of Musicissa kuolemaansa saakka. H\xc3\xa4nen oppilaidensa joukossa olivat Joan Hall, Frances James, Eileen Law, Margo MacKinnon, Lois Marshall, Joan Maxwell, James Milligan, Mary Morrison, Jan Simons ja Joyce Sullivan.'